Zemeringo geležinkelis
Zemeringo geležinkelis (vok. Semmeringbahn) – geležinkelis Austrijoje, Alpėse, driekiasi tarp Glognico ir Miurcušlago miestų. Tai yra pirmasis pasaulyje nutiestas kalnų geležinkelis ir pirmasis Europoje nutiestas standartinių bėgių geležinkelis, kuris funkcionuoja iki šių dienų. Zemeringo geležinkelio architektas Karlas Riteris von Gega (Carl Ritter von Ghega) panaudojo naująsias technologijas jo statybai. Geležinkelio ilgis 41 km, aukščių skirtumas 460 m. Pastatytas 1848−1854 m. Yra 14 tunelių, 16 viadukų, ~100 akmeninių tiltų ir 11 geležinių tiltų. Geležinkelis labai vingiuotas, daug serpantinų. Dėl savo istorinės reikšmės Zemeringo geležinkelis 1998 m. įtrauktas į UNESCO pasaulio paveldo sąrašą.